钦定古今图书集成/明伦汇编/氏族典/第121卷 > 陈兢
## 钦定古今图书集成/明伦汇编/氏族典/第121卷 > 陈兢

按《宋史陈兢传》：“兢，江州德安人，陈宜都王叔明之后。
叔明五世孙兼唐右补阙。兼生京，秘书少监，集贤院
学士。无子，以从子褒为嗣。褒至盐官令。褒生灌，高安丞。灌孙伯宣，避难泉州，后游庐山，因居德安。尝以著
作佐郎召，不起，大顺初卒。伯宣子崇，为江州长史，益
置田园，为家法，戒子孙，择群从掌其事，建书堂教诲”
之。僖宗时，尝诏旌其门，南唐又为立“义门”，免其徭役。
崇子衮，江州司户。衮子昉，试奉礼郎。昉家十三世同
居，长幼七百口，不畜仆妾，上下姻睦，人无间言。每食
必群坐广堂，未成人者别为一席，有犬百馀，亦置一
槽共食，一犬不至，群犬亦皆不食。开宝初，江南知州
张齐上请仍旧免其徭役，从之。昉弟之子鸿，太平兴
国七年，江南转运使张齐贤又奏免杂科。兢即鸿之
弟。淳化元年，知州康戬又上言兢家常苦食不足，诏
本州岁贷粟二千石。后兢死，其从父弟旭每岁止受
贷粟之半，云省啬而食，可以及秋成。属岁俭谷贵，或
劝其全受而粜之，可邀善价，曰：“朝廷以旭家群从千
口，轸其乏食，贷以公粟，岂可见利忘义，为罔上之事
乎？”至道初，遣内侍裴愈就赐御书，还言旭家孝友俭
让，近于淳古。太宗尝对近臣言之，参知政事张洎对
曰：“旭宗族千馀口，世守家法，孝谨不衰，闺门之内，肃
于公府。”且言及旭受贷事，上以远民义聚，复能固廉，
为之叹息。大中祥符四年，以旭为江州助教。旭卒，弟
蕴主家事。天圣元年，又以蕴继为助教。蕴卒，弟泰主
之。泰弟度，太子中舍致仕，从子延赏，可并举进士。延
赏，职方员外郎。